Anno Domini millesimo quadringentesimo quinquagesimo nono, statuta sunt haec apud Cistercium in generali Capitulo. 1.   Ad insinuationem domini Claraevallis, s. th. pr., absolutio sororis Margaretae Sinols, monialis monasterii de Camera, eidem domino Claraevallis subiecti, quae ultra triennium sibi a sua abbatissa praefixum et limitatum in prosecutione abbatialis dignitatis monasterii de Bindre remansit, eidem domino Claraevallensi committitur ; et nihilominus ad ipsius domini Claraevallis supplicationem per generale Capitulum rehabilitatur, si opus est, ad omnes Ordinis actus legitimos, voces, gradus, officia et dignitates, etiam abbatiali dignitate inclusa. 2.   Domino Cistercii et quatuor primis, aut tribus eorum, altero non existente vel legitime impedito, coniunctim praesens generale Capitulum committit, quatinus in facto procurationis generalis Ordinis in Curia romana ordinent, et si opus fuerit, novum procuratorem, auctoritate totius Capituli ac si sederet, eligant et instituant, ceteraque circa huiusmodi faciant et ordinent, quaecumque ipsum Capitulum debite congregatum facere aut ordinare posset. 3.   Abbates de Paradiso, de Blesolb, de Premant, de Obra, de Lucka, de Landa, per generale Capitulum dehinc ad triennium misericorditer absolvuntur a via Capituli generalis, et similiter a missione studentium ad studium generale, sic tamen quod unusquisque eorum aliquem doctum virum in monasterio suo teneat, qui suos iuvenes in primitivis instruat, sub conditione etiam quod, attentis oneribus et agendis Ordinis pro tuendis et defendendis privilegiis et libertatibus Ordinis, solvendisque debitis pro nunc Ordini incumbentibus, contributiones ipsos concernentes integraliter receptoribus deputatis, et sub poenis in statutis papalibus et regularibus Ordinis contentis annuatim solvere tenebuntur. 4.   Abbatibus de Valloliis et de Longo villari per generale Capitulum committitur, quatinus diligenter se informent an traditio certae quantitatis terrarum et pratorum monasterii de Caricampo pertinentium, ad censum perpetuum, nonnullis colonis saecularibus, sit ad utilitatem dicti monasterii Caricampi, de his quae super hoc invenerint generale Capitulum proxime futurum informaturi. 5.   Abbati de Campania conceditur per generale Capitulum, quatinus suum monasterium resignare valeat in manus sui patris abbatis, aut eius commissarii, qui pater abbas vel commissarius pensionem abbatibus sponte cedentibus et bene meritis assignari solitam sibi assignare possit, in plenaria Ordinis potestate. 6.   Generale Capitulum abbatibus de Hymenrode et de Heysterbach committit, quatinus diligenter se informent et examinent, an tractatus concordiae passatus et initus inter reverendissimum patrem dominum archiepiscopum Coloniensem et priorem ac conventum monasterii Beatae Mariae in Monte Sanctae Walburgis, super recompensatione quorumdam bonorum iurium quondam monasterio monialium Vallis Dominae, per incendium totaliter desolato, pertinentium, quae idem dominus Coloniensis monasterio in Marienforst, Ordinis Sanctae Brigidae, applicavit, et pro recompensatione huiusmodi duas ecclesias parochiales eidem prioratui Sanctae Walburgis incorporavit, et insuper certum subsidium ad redimendum quamdam curtem eidem prioratui pertinentem dominus archiespiscopus [archiepiscopus ] assignare intendit ; quod si huiusmodi tractatum pro utilitate dicti prioratus Sanctae Walburgis invenerit esse factum, ipsum cum omnibus ad id necessariis requisitis praeconceptis et conclusis, concipiendis seu concludendis hanc materiam concernentibus, confirment et corroborent ac decretum suum apponant, in plenaria Ordinis potestate. 7.   Visitatio, reformatio et correctio prioratuum Ordinis in partibus Brabantiae, Hollandiae et dioecesi Trevirensi consistentium, abbati Veteris campi praesens generale Capitulum hinc ad decennium committit, per hoc tamen non excludit idem Capitulum quin dominus Cistercii ad dictos prioratus visitatores et reformatores, quotiens sibi opportunum videbitur, dum tamen non sint de Frisia, destinare possit. 8.   Abbati Ursicampi, s. th. pr., per generale Capitulum committitur, quatinus se informet et inquirat an traditio certarum mansurarum prioratui de Gaudio pertinentium, ad 60 annos, sit pro utilitate eiusdem monasterii ; quod si ita esse invenerit, illam confirmet et corroboret, plenaria Ordinis potestate. 9.   Processum inter abbatissas et conventus monasteriorum de Bitumine et de Bons pendentem, propter involutiones varias et multiplicia agenda praesens generale Capitulum minime commode terminare valens, abbatibus de Monte Sanctae Mariae et de Altocristo idem Capitulum committit, in plenaria ipsius Capituli potestate, decidendum et determinandum, districte eisdem praecipiendo, quatinus infra spatium quatuor mensium ab inchoatione sui processus computandum ipsum terminent, et ad hoc ipsas partes et quamlibet earum sub poena cadendi compellant. 10.   Fratrem Cornelium Stueyte, monasterii de Loco Sancti Bernardi monachum expresse professum, propter suas ambitiones, inobedientias et alia crimina ad praesens generale Capitulum citatum, et non comparentem, idem Capitulum reputat contumacem, ipsumque declarat inhabilem ad quaecumque beneficia in Ordine obtinenda, abbati eiusdem monasterii de Loco Sancti Bernardi sub poena excommunicationis districte praecipiendo, quatinus ipsum fratrem Cornelium monachum suum ad proprium claustrum revocet ipsum nec ab ipso claustro eum exire permittat absque licentia et mandati Capituli generalis, et nihilominus citatur idem abbas ad proximum generale Capitulum, super his quae fecerit in praemissis et aliis tunc per promotorem causarum ipsius Capituli sibi proponentur responsurus ; quam quidem diffinitionem dominus Igniaci per se vel alium intimabit. 11.   Sententiam, ordinationem et diffinitionem in materia monasterii Caroliloci per abbates de Prulliaco, de Ursicampo et de Vallibus Sernaii, virtute diffinitionis anno novissime lapso editae, datas et latas, per quas institutio et provisio per dominum Cisterciensem, tunc abbatem Pontigniaci, de persona fratris Petri de Vireyo in abbatem eiusdem monasterii Caroliloci confirmata, et certa pensio fratri Roberto de Thorigniaco eiusdem monasterii monacho assignata est, prout in litteris super hoc confectis, quibus praesens diffinitio annectitur plenius cum suis clausulis, praesens generale Capitulum ratificat, approbat et confirmat, omniaque et singula in huiusmodi litteris contenta a partibus, prout quamlibet tangit, praecipit inviolabiliter observari. 12.   Ad instantiam et humilem supplicationem abbatis de Valle Beatae Mariae cum fratre Guillelmo Carrelier, eiusdem monasterii de Vallae Beatae Mariae monacho expresse professo, per generale Capitulum misericorditer dispensatur, ut non obstante inhabilitate ac infamiae nota, quam usque in praesentem incurrit, ad omnes Ordinis actus legitimos, gradus, voces et officia, etiam abbatiali dignitate inclusa, promoveri valeat et assumi. 13.   Ad idem, pro fratre Roberto Gallop, eiusdem monasterii monacho expresse professo, qui per duos menses vel circiter apostatavit. 14.   Ad idem, pro fratre Guillelmo Lemperet, monasterii de Regali monte monacho expresse professo, qui per sex menses vel circiter apostatavit. 15.   Ad idem, pro fratre Ioanne Kantz, monasterii de Fonte regis monacho expresse professo, qui de contagio carnis convictus est. 16.   Ad idem, pro sorore Suzanna de Flachsland, moniali monasterii Horti Dei. 17.   Ad idem, pro fratre Georgio de Bochoute, monasterii de Capella Thosan, qui bis apostatavit. 18.   Ad idem, pro fratre Guillelmo Jubin et Carolo de Fonte, monasterii de Fonte Danielis monachis, in contagio carnis deprehensis. 19.   Ad idem, pro fratre Roberto Bernardi, monasterii de Nigro lacu monachi expresse professi, qui pluries apostatavit. 20.   Ad idem, pro fratre Ludovico de Tornaco, monasterii de Fusniaco monacho expresse professo, qui manus violentas in clericum saecularem usque ad effusionem sanguinis iniecit. 21.   Ad idem, cum fratribus Ioanne Morel et Iacobo Lernoul, monasterii de Frigido monte professis, in furto deprehensis. 22.   Ad idem, cum fratre Christophoro de Sancto Audomaro, monasterii Ursicampi monacho expresse professo, qui per spatium trium mensium apostatavit. 23.   Ad idem, cum fratre Ioanne de Hericourt, monasterii de Belloprato monacho expresse professo, qui per triennium apostatavit. 24.   Ad idem, cum sororibus Margareta Gressem, Barbara Seckendorff, cognomento Aberdrem, Agnete Vescembergen, monasterii monialium in Pirckenfeldt, in contagio carnis deprehensis. 25.   Ad idem, cum sorore Joya Houst, moniali monasterii de Belloprato super Lisam, in carnis contagio deprehensa. 26.   Ad idem, cum sorore Ioanna Deulle, monasterii monialium de Monstreolo moniali, in contagio carnis deprehensa, puerperiis inde secutis. 27.   Ad idem, pro fratre Theobaldo… monacho monasterii de Precibus, in contagio carnis et conspiratione deprehenso. 28.   Ad idem, pro fratribus de Malines, Nicolao de Tourpes et Ioanne de Namurco, monasterii de Alna professis. 29.   Ad idem, pro fratre Ioanne Lathomi, monacho monasterii de Laude, pro apostasia et furto. 30.   Ad idem, pro fratre Ioanne Dodot, monacho monasterii de Maceriis, in contagio carnis deprehenso. 31.   Ad idem, pro fratre Ioanne Belleuses, monacho de Frigido monte, pro apostasia bina vice. 32.   Ad idem, pro fratribus Guillelmo Cardon, Ioanne de Waucourt et Matheo Raudoul, monasterii de Gardo professis, pro apostasia. 33.   Ad idem, pro fratre Balduino Caulier, monacho de Moris, pro apostasia et irregularitate. 34.   Ad idem, pro fratre Stephano du Tartre, monacho de Curia Dei, in contagio carnis deprehenso. 35.   Ad idem, pro fratre Iacobo Laurentii, monacho de Cambrone pro apostasia. 36.   Ad idem, pro fratre Petro Kerii, monasterii de Sconovia professo, pro apostasia. 37.   Ad idem, pro fratre Volmaro, monasterii de Veteri monte professo, in carnis contagio deprehenso. 38.   Abbati de Sconovia, s. th. pr., per generale Capitulum committitur, quatinus se informet super casibus per fratrem Martinum de Wila, monasterii de Bebenhusen monacho, huiusmodi informatione facta, et ipso audito, aut ipsum absolvat aut ad Sedem Apostolicam remittat absolvendum. 39.   Generale Capitulum abbatibus de Mulbruno et de Sconovia, s. th. pr., committit, quatinus indulgentiam per dominum Morimundi, s. th. pr., abbati de Bebenhusen datam super venditione quorumdam bonorum minus utilium, confirment et defectus suppleant, in plenaria Ordinis potestate. 40.   Abbati de Bonomonte sub poena periurii et depositionis inhibet Capitulum generale, ne aliqualiter vendat aut alienet hommagia [homagia ] suo monasterio pertinentia. 41.   Praecipitur omnibus et singulis patribus abbatibus, quatinus habeant inventoria omnium et singulorum librorum et iocalium monasteriorum utriusque sexus sibi subditorum. 42.   Domino Morimundi, s. th. pr., visitationem omnium et singulorum monasteriorum Ordinis, utriusque sexus et cuiuscumque generationis existant in regnis et dominiis illustrissimorum principum dominorum regum Castellae, Legionis, Arragoniae, Valentiae, Portugalliae et Navarrae, necnon in Acquitania [Aquitania], Gasconia, Lingua occitana, Provincia, Delphinatu et partibus circumvicinis consistentium, praesens generale Capitulum committit in plenaria Ordinis potestate, omnes commissiones quoad monasteria totius nationis germanicae et suae generationis hactenus sibi datas ratificando, confirmando et approbando. 43.   Generale Capitulum sufficienter informatum super diversis criminibus fratrum Ioannis de Bulsincourt, Ioannis de Pinteolis, Petri de Sancto Quintino, Petri de Alneto et sibi adhaerentium, professorum monasterii de Signiaco, ipsos et quemlibet ipsorum denuntiat et declarat excommunicatos, periuros et tamquam conspiratores puniendos, domino abbati Igniaci, patri abbati dicti monasterii de Signiaco, committendo quatinus reverendissimum in Christo patrem dominum archiepiscopum Remensem cum omni reverentia rogitet et requirat, ut huiusmodi fratres per totam suam dioecesim excommunicatos dignetur facere publicari. 44.   Generale Capitulum committit domino abbati Igniaci, quatinus quantocius commode poterit ad monasterium de Valle Sancti Lamberti accedat, visitet et reformet, diffinitionesque ad requestam fratris Guillelmi, abbatis Signiaci, in Capitulo generali novissime lapso editas exsequatur, in plenaria Ordinis potestate. 45.   Conceditur per generale Capitulum abbati de Alta cumba, quatinus omnes et singulos sui monasterii religiosos, necnon moniales sibi subditas pro semel in foro conscientiae possit absolvere ab omnibus et singulis casibus eidem Capitulo reservatis, dispensandique super irregularitatibus per eos contractis, in plenaria ipsius Capituli potestate ; a casibus vero Sanctae Sedi Apostolicae reservatis ipsos nullatenus absolvere praesumat. 46.   Abbati de Veteri cella et de Buch per generale Capitulum committitur, quatinus diversitatem inter abbates de Lennin [Lenin], s. th. pr., et de Walkenrode exortam, sedent et pacificent, in plenaria Ordinis potestate. 47.   Committitur abbatibus de Dolbran et de Puro campo per generale Capitulum, quatinus se informent de statu monasterii Novicampi et diversitate inter abbatem de Lennin [Lenin], s. th. pr., et de Novo campo exortam… *etc. ut supra.* 48.   Generale Capitulum committit domino abbati Igniaci, quatinus computationes sororis Ioannae Martinae, alias monasterii de Vivario abbatissae, diligenter et fideliter, vocatis vocandis et praesertim moderna abbatissa, audiat, quod si invenerit praedictam modernam abbatissam et suum conventum praedictae sorori Ioannae Martinae in aliquibus pecuniarum summis obligatam, ipsam modernam abbatissam et suum conventum ad satisfaciendum eidem sorori Ioannae per censuras Ordinis compellat, in plenaria Ordinis potestate. 49.   Domino Pontigniaci per generale Capitulum committitur visitatio et reformatio omnium et singulorum monasteriorum suae generationis, dehinc ad triennium, in plenaria Ordinis potestate. 50.   Ad idem, pro domino Claraevallensi, s. th. pr. 51.   Domino Pontigniaci committit Capitulum generale, quatinus ad monasterium de Gratia Dei quantocius commode poterit accedat, ibidemque visitet et reformet, instituat et corrigat, et praesertim se informet super promotione abbatis eiusdem monasterii de Gratia Dei, ac aliis concernentibus et dependentibus ab eisdem ; quam si simoniacam aut alias defectuosam invenerit, provideat, prout viderit expedire, et insuper eumdem abbatem et suos officiarios per censuras Ordinis compellat ad solvendum bursam suo baccalario Parisiis studenti. 52.   Contractum, concordiam et conventiones habendas seu habitas inter abbatem et conventum monasterii Firmitatis et habitatores Sancti Ambrosii, prout in litteris quibus… *etc.* approbat… *etc.* 53.   Abbati de Lucella committit generale Capitulum, quatinus cessionem seu resignationem abbatis monasterii de Novo castro, sibi immediate subditi, recipere possit, cum potestate rehabilitandi inhabiles in ipso monasterio, pro hac vice dumtaxat, in plenaria Ordinis potestate. 54.   Generale Capitulum attendens et amplius tolerare non intendens duritiam cordis quorumdam abbatum, qui in dedecus et detrimentum Ordinis minime debitum suum fecerunt et faciunt, de mittendo scolares suos ad studia generalia, quod tamen voluntarie et bono corde facere deberent, cum possent, et id in decus et honorem ipsorum suorumque monasteriorum cedat quamplurimum, omnes et singulos abbates, qui secundum *Benedictinam* ad collegium Sancti Bernardi Parisiis et cetera collegia Ordinis mittere tenentur, in virtute salutaris obedientiae ac sub excommunicationis poena et aliis poenis in *Benedictina* contentis, quatinus infra Pascha cum debitis et sufficientibus provisionibus mittant scolares ad studium Parisiense et cetera studia, ipsosque scolares in dictis collegiis manuteneant ; nihilominus tamen praecipit et mandat abbatibus, praesertim qui hoc debite explere non poterunt, quatinus in suis monasteriis habeant et teneant unum bonum et expertum virum, qui iuvenes suorum monasteriorum grammaticalibus et logicalibus instruere possint et docere, praesentis diffinitionis executionem reverendissimo in Christo patri domino Cisterciensi committendo. 55.   Cum secundum antiquas et laudabiles consuetudines, bedellus collegii Sancti Bernardi Parisiis, pro retributione et proemio suorum laborum a biblico dicti collegii duos francos, a quolibet sententiario quatuor, ab incipientibus tam primum quam secundum cursus bibliae 16 solidos singulis annis recipere consueverunt, de quibus summis ipsi baccalarii et incipientes plerumque cum minime persolvere volunt, praecipit et mandat magistro regenti et provisori dicti collegii, quatinus dictos incipere volentes, eos scolas pro huiusmodi inceptione facienda minime intrare et ingredi permittant, quo eidem bedello integre et realiter in dictis summis ad plenum satisfaciant. 56.   Fratri Ioanni de Sylvanecto, quondam abbati monasterii Caroliloci, praecipit et mandat generale Capitulum sub poenis et censuris Ordinis, quatinus viis et mediis opportunis faciat et procuret, quod domus quaedam in civitate Silvanectensi constituta, in qua pendet pro intersignio figura pavonis, quae sui occasione extra manus monasterii posita est, ad eius plenum dominium et usum infra festum Paschae proxime futurum integraliter restituatur ; alioquin praecipit abbati dicti monasterii, quatinus pensionem annuatim sibi a dicto monasterio debitam eidem minime persolvat quoadusque id peregerit. Etiam quia ad instantiam dicti fratris Ioannis de Sylvanecto, abbas Regalis montis, s. th. pr., in lite et processu inter ipsum et conventum dicti monasterii pendente, plures expensas et labores fecit, de quibusdam nec persolutus praemiatus fuit, similiter usque ad satisfactionem integralem dictam pensionem in manibus dicti abbatis retinet et arrestat. 57.   Abbati de Nigro lacu et de Pratea committit Capitulum generale, quatinus se informent super commodo et utilitate, vel incommodo tractatus, cui praesens diffinitio annectitur, sique per eos compertum fuerit praemissum tractatum ad utilitatem monasterii de Fontemorum fore initum, confirment et approbent, in plenaria Ordinis potestate. 58.   Ad idem, abbati de Begar, s. th. pr., ad videndum tractatum inter abbatem de Tironello et quemdam burgensem inito. 59.   Generale Capitulum committit abbati de Albis petris, quatinus se informet de rebellionibus factis per fratrem Ioannem Troillion, monachum de Columna, et de damnis, malis et criminibus per ipsum commissis et eidem monasterio ac diversis personis factis et illatis, et si culpabilem ipsum invenerit, ipsum incarceret et puniat secundum exigentiam casuum, in plenaria Ordinis potestate. 60.   Cum propter varias et diversas personas Ordinis quae ad Capitulum generale properant, monasteria de Albaripa et de Longovado in earum susceptione plurimum graventur, generale Capitulum eis benigne succurere [succurrere ] cupiens contributiones usque ad sex annos benigne remittit et condonat. 61.   Electionem, installationem et confirmationem de persona fratris Henrici Nolart, religiosi et presbyteri monasterii de Ellancio expresse professi, in abbatem eiusdem monasterii per abbatem de Fusniaco, s. th. pr., vice et auctoritate abbatis de Locoregio, rite et canonice factam et celebratam, prout in decreto… *etc.*… approbat… *etc.* 62.   Ad idem, pro fratre Thoma de Limone, in abbatem monasterii de Pontigniaco, per reverendissimum in Christo patrem dominum abbatem Cisterciensem factas. 63.   Ad idem, pro fratre Henrico de Colonia, in abbatem monasterii de Heisterbach, Coloniensis dioecesis, per abbatem de Hemenrode [Hemmenrode], ipsius monasterii immediate patrem abbatem factam. 64.   Ad idem, pro fratre Godfrido in abbatem monasterii de Loco Sanctae Mariae, per abbatem monasterii de Heisterbach, ipsius monasterii patrem abbatem, ex cessione cuiusdam Brunonis ibidem abbatizantis. 65.   Ad idem, pro fratre Georgio, in abbatem monasterii de Caesarea, per abbatem monasterii de Lucella, ipsius monasterii patrem abbatem factas. 66.   Ad idem, pro fratre Laurentio Fissre in abbatem monasterii de Longo villari, per abbates monasteriorum de Caricampo et de Valloriis, vice et auctoritate abbatis Signiacensis ipsius immediate patris abbatis. 67.   Pensionem seniori abbati de Loco Dei, qui citra biennium resignavit, per abbatem monasterii de Bello becco s. th. pr., et conventum eiusdem monasterii assignatam, prout in litteris… *etc.* 68.   Ad idem, pro fratre Petro de Ygstat in abbatem monasterii de Brumbach, per abbatem monasterii de Mulbrone [Mulbronne], ipsius immediate patrem abbatem. 69.   Ad idem, pro fratre Petro de Domo, monasterii de Laude expresse professi, in abbatem monasterii de Valle regis, ex cessione fratris Gilberti de Calvomonte, per abbatem de Igniaco, ipsius monasterii patrem abbatem. 70.   Pensionem seniori abbati de Valle regis, qui citra annum attenta sui corporis invaletudine, resignavit, per dominum Igniaci patrem abbatem, necnon modernum abbatem et conventum eiusdem monasterii de Valle regis factam et assignatam, prout in litteris… *etc.* 71.   Ad idem, pro fratre Ioanne de Ruliaco in abbatem monasterii de Vallibus Sernaii, per abbatem monasterii de Regali monte, s. th. pr., vice et auctoritate abbatis Savigniaci, ipsius immediate patris abbatis factam. 72.   Ad idem, pro fratre Antonio Saleriis, s. th. pr., per abbatem Boni fontis, ipsius monasterii [de Bolbona] immediate patrem abbatem similiter factas, ratificat et approbat. 73.   Provisionem et institutionem de persona fratris Mauritii Pelaboti, s. th. pr., in abbatem monasterii de Calercio per dominum abbatem Claraevallensem, ad refutationem abbatis Grandissilvae factas, prout in litteris quibus praesens diffinitio annectitur plenius continetur, cum suppletione omnium et singulorum defectuum, si qui intervenire potuerunt, praesens generale Capitulum ratificat, confirmat et approbat. 74.   Ad idem, pro fratre Bertrando Galoys in abbatem monasterii de Rupibus, per abbatem de Pontigniaco, ipsius immediate patrem abbatem. 75.   Ad idem, pro fratre Ogerio de Seranez, in abbatem monasterii de Bullencuria, per dominum abbatem Clareavallensem [Claraevallensem], s. th. pr. 76.   Frater Guido, abbas Cistercii totiusque conventus abbatum Capituli generalis Cisterciensis Ordinis, omnibus christifidelibus, ad quos nostrae praesentes litterae devenerint, salutem, et per eleemosynarum largitionem aeternam mansionem feliciter promereri. Gaudent in cœlis animae sanctorum, quae levibus Christi obtemperando praeceptis bona temporalia suis pauperculis membris largiflue distribuere conati sunt ; ut igitur huiusmodi sanctorum insequendo vestigia ad subveniendum et succurrendum paupertati ac desolationi monasterii monialium in Bona via, nostri Ordinis, Trevirensis dioecesis, per spiritualium bonorum largitionem vos inducamus, vobis omnibus et singulis, qui ad huiusmodi monasterii inopiam relevandam manus porrigatis adiutrices, omnium bonorum spiritualium, videlicet missarum, vigiliarum, ieiuniorum, abstinentiarum, ceterorumque bonorum operum, quae in toto Ordine nostro fiunt et de cetero fient, plenariam participationem concedimus. Datum sub sigillo suffragiorum eiusdem Ordinis, anno Domini M. CCCC. LIX. 77.   Cum fratre Antonius Vicedogni, quondam monasterii de Cheseriaco abbas, teneatur abbati et conventui Bonimontis in summa 20 florenorum monetae Sabaudiae, praecipit et mandat abbati monasterii Cheseriaci, quatinus pensionem eidem fratri Antonio debitam minime solvat, quoadusque dicto abbati monasterii Bonimontis summam praemissam realiter et integre persolverit. 78.   Quia propter egressum a monasteriis propriis quamplurimae moniales plurima gravissima scandala in Ordine adgenerent, utpote quia liberius et licentius eapropter voluptati vacare possunt, patribus abbatibus praecipit et mandat praesens generale Capitulum, quatinus in suis claustris districte eas manere et residere faciant, nec eis ullo modo licentiam claustrum egrediendi eis tribuent, procurentque iuxta vires quod ea monasteria, quae nondum clausa sunt aut reformata, claudantur et reformentur. 79.   Praesens generale Capitulum debite informatum super excessibus, qui in esu carnium a plerisque personis Ordinis excessive fiunt, benigne monet et exhortatur omnes et singulas ipsius Ordinis personas, quatinus secundum *Benedictinam* et Ordinis statuta, solum in locis deputatis et ad hoc ordinatis ipsis carnibus vescantur et comedant. 80.   Generale Capitulum debite informatum quod ad instantiam domini comitis Seinensis quoddam mandatum apostolicum obtentum fuerit et impetratum, quo contra Ordinis privilegia et libertates, visitatio et reformatio monasterii Loci Sanctae Mariae, Coloniensis dioecesis, quibusdam personis, quae de Ordine minime professae sunt committitur, praecipit et mandat abbati et conventui dicti monasterii Loci Sanctae Mariae, quatinus sumptibus suis dicta a Sede celerius quo poterunt revocationem dicti mandati seu rescripti procurare studeant, si autem tempore intermedio a dictis commissariis infestentur, appellatione interiecta, viriliter resistant. 81.   Abbatibus de Heysterbach et de Heymerode concedit praesens generale Capitulum, quatinus omnes et singulas moniales in monasteriis interclusis exeuntes, quae eorum visitationi immediate subiacent, abbatissis demptis, nisi causas rationabiles allegaverint, pro semel dumtaxat ab omni infamia rehabilitare possint, in plenaria Ordinis potestate. 82.   Abbati de Gimonte, s. th. pr., committit praesens generale Capitulum, quatinus computationes abbatis seu abbatum monasterii de Bolbona, qui per eas plures peculias ab Ordine sibi deberi fatetur, diligenter visitet et videat, idque quod per eum compertum fuerit et inventum, in proximo Capitulo generali fideliter referat. 83.   Praesens generale Capitulum abbatibus de Pontigniaco et de Rigniaco committit, in plenaria Ordinis potestate, quatinus debite et sufficienter se informent de tractatu quodam inito et contracto inter abbatem monasterii de Fonteneto, et quemdam Hugonem de Dompere scutiferum, cui praesens diffinitio annectitur, sique ipsum ad utilitatem et commodum ipsius monasterii factum invenerint, confirment, ratificent et approbent. 84.   Pio affectu gravaminibus illatis monasterio de Dunis, occasione commendae in qua traditum fuit, praesens generale Capitulum compatiens contributiones duorum annorum elapsorum per ipsum debitas penitus quittat, ac deinceps quamdiu pensionem domino cardinali Lixbonensi assignatam persolvent, ad medietatem benigne moderat et temperat ; et similiter quottam subsidii sibi novissime impositi et imponendi ad medietatem reducit. 85.   Ad idem, pro monasterio, de Fusniaco eius paupertate ex varietate processuum nuper finitorum illata, usque ad quinquennium. 86.   Fratris Nicolai Rythergim, monasterii de Plats expresse professi, saluti succurrendo permittit praesens generale Capitulum, quatinus de licentia et beneplacito sui abbatis possit in alio monasterio bene regulato votum professionis emittere, poteritque idem, de sui abbatis consensu, paternis haereditatibus ac bonis succedere, ac eisdem quamdiu sibi placuerit uti pariter et gaudere. 87.   Abbati de Cadunio et de Elnis coniunctim committit praesens generale Capitulum, quatinus se informent super commodo vel incommodo tractatus, cui praesens diffinitio annectitur, sique ipsum ad utilitatem et commodum monasterii Bolbonae factum invenerint, confirment, ratificent et approbent, in plenaria Ordinis potestate. 88.   Cum monasterium de Buzayo tam rationis pensionis annuae, quae electo ipsius monasterii annuatim persolvetur, quam etiam ratione processuum et aliorum onerum quamplurimum gravetur et oneretur, eidem benigne succurrere cupiens, praecipit et mandat abbati de Nigro [lacu] monasterii sub poenis et censuris Ordinis, quatinus usque ad quinquennium solvat et contribuat dimidiam bursam sui scolaris Parisiis ; huius diffinitionis executionem abbati de Begar, s. th. pr., committendo. 89.   Abbati de Herbacho committit generale Capitulum, quatinus se debite informet utrum congrue et secundum conscientiam monasteriis monialium de Burvenich et Herchingen et de Porta cœli, abbas monasterii de Heysterbach providere possit et saluti animarum consulere, quod si ipsum propter legitimas causas minime superintendere compererit, monasterium de Burvenich committat reformationi, correctioni et visitationi abbatis monasterii Vallis Dei Leodiensis, monasterium vero de Herchingen abbati de Loco Sanctae Mariae Coloniensis, ac monasterium de Porta cœli abbati de Campo Beatae Mariae, praecipiendo sub censuris Ordinis dictis abbatissis et monialibus, quatinus dictis abbatibus humiliter obediant et pareant. 90.   Abbati de Bullione per generale Capitulum committitur, quatinus diligentem faciat informationem an Ioanni des Forces, apothecario Salinis commoranti, pro luminari et speciebus defuncto abbati et monasterio de Balerna per triennium per ipsum ministratis, summa quinque florenorum quatuor grossorum debeatur ; et si ita fore invenerit, officiarios eiusdem monasterii de Balerna ad satisfaciendum eidem Ioanni de huiusmodi summa, per censuras Ordinis compellat. 91.   Priorissam et conventum domus Ordinis in oppido Laugingen, Augustensis dioecesis, iam diu Ordini associatam seu associatum et incorporatum, rursus et de novo generale Capitulum associat et incorporat, omnibusque iurium, libertatum, privilegiorum, exemptionum Ordinis efficit participes, volendo et ordinando, quod ea quae hactenus magistra vocata est, non amodo magistra sed priorissa appelletur, quodque moniales dicti prioratus amodo cucullis utantur more aliarum monialium in partibus illis consistentium. 92.   Abbati de Populeto per generale Capitulum committitur, quatinus se informet super idoneitate et habilitate fratris Petri Calvo, monachi monasterii de Rota, ad proficiendum in studio ; quod si ipsum invenerit ad hoc habilem et ad hoc dispositum, eidem fratri Petro licentiam standi in aliquo generali studio dehinc ad quinquennium, expensis parentum suorum concedat, in plenaria Ordinis potestate, dum tamen regulariter religiose ac studiose vivat. 93.   Abbati de Adwerdt prope Groninghen generale Capitulum committit, quatinus se informet an contractus, concordia seu conventio habita seu habiti inter abbatem et conventum monasterii de Florido campo et prioratum de Novo monasterio, alias de Aula Dei, eiusdem Ordinis, Traiectensis dioecesis, prout in instrumento, cui praesens diffinitio annectitur latius continetur, sit rite et debite factus et passatus, ipsumque confirmet seu infirmet, et ad hoc ordinet, prout pro utilitate dictarum partium expedire cognoverit, in plenaria Ordinis potestate. 94.   Quia ad ipsius Capituli generalis notitiam devenit, quod pia et fidelis matrona Angela Struermans vidua, in Groninghen, Traiectensis dioecesis, sana mente et compos, quoddam testamentum seu ultimam sui status voluntatem edidit, in quo diversis et piis operibus et personis bona legata data seu danda et distribuenda fratri Bernardo, monasterii de Clarocampo eiusdem Ordinis abbati, s. th. pr., unico et legitimo filio eius de praemissis assignavit, ipsumque principalem inter alios in dicto suo testamento nominatos, electos et expressos executores procuratorem et executorem nominavit et praefici voluit specialem ; cui quidem venerabili dictum generale Capitulum complacere satagens dictum suum testamentum seu ultimam voluntatem gratam habens et ratam, praedictum fratrem Bernardum abbatem, tam apostolica auctoritate quam Ordinis antedicti statutis et ordinationibus ad dictum testamentum exercendum et exsequendum, seu bona et pia legata eiusdem matris suae erogandum, distribuendum, seu etiam pro seipso, et ad usum sui ipsius et monasterii sui percipiendum, levandum et utendum ipsius auctoritate Capituli plenarie autorizat, et habilem reddit, licentiamque eidem et potestatem percipiendi dicta bona et legata matris suae impertitur et concedit ; omnibus et singulis fidelibus pie et salubriter suadendo et eiusdem Ordinis subditis sub poenis et censuris Ordinis praecipiendo, ut hac gratia et potestate sua uti faciat et gaudere. 95.   Abbatibus de Novo castro et de Mulbruno et de Sconavia et duobus eorum, altero praepedito, sub poena inobedientiae praesens generale Capitulum praecipit, quatinus quantocius commode poterit seu poterunt, se transferant ad monasterium de Alba dominorum et ibidem in plenaria Ordinis potestate visitent et reforment, ipsique monasterio per obitum vel resignationem seu alias qualitercumque vacanti per electionem vel ad hoc canonice de persona sufficienti et idonea provideant, aliaque omnia et singula circa praemissa et ea tangentia seu quomodolibet dependentia gerant et exerceant, prout secundum statuta Ordinis, pro bono et utilitate dicti monasterii viderint expedire, in totius Capituli plenaria potestate ; omnibus et singulis Ordinis subditis sub poena inobedientiae iniungendo, quatinus ipsis in praemissis pareant et obediant. 96.   Monasterium monialium vocatum de Bona quiete, iam diu est, per dominum Morimundi, s. th. pr., propter paucitatem monialium in eodem degere non valentium, monasterio Sanctarum Crucium, in Cathalogne (*sic*), cum omnibus suis pertinentiis unitum et incorporatum, praesens generale Capitulum huiusmodi unionem ratam et gratam habendo ipsam innovat, et in quantum opus est, rursus et de novo ipsum monasterium Bonae quietis eidem monasterio Sanctarum Crucium cum suis iuribus et pertinentiis quibuscumque unit et incorporat. 97.   Generale Capitulum abbatibus de Eberbaco et de Monte Sancti Disibodi committit, quatinus se informent, inspiciant et videant, utrum venditio certae decimae quam abbas et conventus in Otterburg habent in Mestey, et quam quibusdam religiosis vendere cupiunt, sit pro bono et utilitate dicti monasterii de Otterburg ; quod si sic invenerint huiusmodi venditionis faciendi licentiam concedant, in plenaria Ordinis potestate. 98.   Abbati de Begar, s. th. pr., praesens generale Capitulum committit, quatinus debite se informet super facto pensionis abbatis de Ré, qui nuper resignavit, assignatae ; quam si excessivam et contra Ordinis instituta factam et assignatam invenerit, illam corrigat et ad statum debitum reducat, in plenaria Ordinis potestate. 99.   Abbatissam de Vivario ad praesens generale Capitulum citatam et minime per se nec per procuratorem comparentem, reputat contumacem, domino abbati Igniaci committendo, quatinus debite se informet super regimine dictae abbatissae, quam si in suo regimine defectuosam, aut casus adeo graves commississe invenerit, propter quae merito deponi debeat, ipsam deponat et eidem monasterio, prout viderit expedire, provideat. 100.   Omnes et singulos abbates, qui ad praesens Capitulum generale suas excusationes miserunt, ipsum Capitulum habet benigniter excusatos ; illi vero qui specialiter et pro certis excessibus citati non comparuerunt, reputantur contumaces, et ex nunc ad proximum generale Capitulum citantur, ad ea quae ipsis tunc obiicientur personaliter responsuri. 101.   Abbati de Altocristo praesens generale Capitulum committit, quatinus debite se informet utrum abbas et conventus monasterii Cheseriaci Roberto Agintun et Petro Brimen in summa 24 florenorum Sabaudiae, prout in instrumento cui praesens diffinitio annectitur plenius continetur, sint efficaciter obligati, et huiusmodi summam solvere teneantur ; quod si ita fore invenerit, ipsos abbatem et conventum ad satisfaciendum eisdem per censuras Ordinis compellat, in plenaria Ordinis potestate. 102.   Ad instantiam abbatis de Cambrone, cum fratre Iacobo Laurentii, eiusdem monasterii monacho expresse professo, misericorditer dispensatur, ut non obstante inhabilitate ac infamiae nota, quam usque in praesentem diem contraxit, ad omnes Ordinis actus legitimos, voces, gradus et officia, etiam abbatiali dignitate inclusa, promoveri valeat et assumi. 103.   Cum ad aures praesentis Capituli generalis pervenit quod per sinistrum regimen fratris Nicolai abbatis de Charmeya, idem monasterium multiplicia patitur in spiritualibus et temporalibus incommoda, quibus de remedio cupiens providere opportuno, domino abbati Igniaci affectuose iniungendo committit, quatinus quantocius commode poterit, ad ipsum monasterium de Charmeya personaliter accedat, ibidemque visitet, reformet, corrigat, instituat et destituat, in spiritualibus et temporalibus, in capite et in membris, ac ipsi monasterio, si per depositionem, resignationem vel alias ipsum vacare contigerit, de persona nostri Ordinis sufficienti et idonea provideat, ceteraque agat, exerceat, quae praemissis propitia fuerint et accommoda, in plenaria Ordinis potestate. 104.   Abbati Dolbranensi reformatio monasterii Novi campi per generale Capitulum committitur, eidem districte praecipiendo, quatinus uno vel duobus Ordinis abbatibus, prout sibi expedire videbitur, secum assumptis, ad ipsum monasterium accedat, reformet et corrigat ; quod si invenerit calices, cruces, libros, clenodia et alia bona dicti monasterii per abbatem ipsius esse vendita, alienata, infeudata vel ad usuram impignorata, contra apostolica et regularia Ordinis statuta, ipsum et sibi in hac parte adhaerentes taliter secundum casuum exigentiam puniat et corrigat, quod in eodem monasterio bona reformatio habeatur, et ceteris transeat in exemplum ; et insuper informet se an pensio fratri Sabello in Hilda quondam abbati, nunc autem professo, tradita sit iuste et rationabiliter assignata, quam si defectuosam invenerit, ipsam casset et annullet, atque ad debitam reducat, non obstante confirmatione dictae pensionis a praesenti Capitulo clam et absque notificatione veritatis, ut asserit, impetrata. 105.   Generale Capitulum abbati de Signiaco committit, quatinus se informet utrum abbatissa et conventus monasterii monialium Vallis rosarum in summa 12 florenorum Renensium pro certis expensis eundo et redeundo ad visitandum dictum monasterium abbati de Alna teneantur ; quod si sic invenerit, ipsam abbatissam et conventum suum ad satisfaciendum eidem per censuras Ordinis compellat, in plenaria Ordinis potestate. 